b'\n_START_ARTICLE_\nDosarul \xe2\x80\x9eLoteria II\xe2\x80\x9d\n_START_PARAGRAPH_\nDosarul Loteria II a fost un scandal public din Rom\xc3\xa2nia, \xc3\xaen care fostul vicepremier \xc8\x99i om de afaceri George Copos, fostul ministru al Comunica\xc8\x9biilor Sorin Panti\xc8\x99 \xc8\x99i Camelia Voiculescu au fost trimi\xc8\x99i \xc3\xaen judecat\xc4\x83 de Direc\xc8\x9bia Na\xc8\x9bional\xc4\x83 Anticorup\xc8\x9bie (DNA), pentru manipularea pie\xc8\x9bei de capital._NEWLINE_La data de 29 decembrie 2008, procurorii Direc\xc8\x9biei Na\xc8\x9bionale Anticorup\xc8\x9bie i-au trimis \xc3\xaen judecat\xc4\x83 pe cei trei - al\xc4\x83turi de alte zece persoane - fiind acuza\xc8\x9bi de manipulare a pie\xc8\x9bei de capital, dup\xc4\x83 ce o societate a lui Copos a creat un prejudiciu de 600.000 de dolari Fondului Propriet\xc4\x83\xc8\x9bii de Stat (FPS)._NEWLINE_Punctul de pornire al activit\xc4\x83\xc8\x9bii controversate l-a reprezentat realizarea mai multor crean\xc8\x9be fictive, \xc3\xaen valoare de 5 miliarde lei vechi, a companiei lui Copos, Ana Electronic (AE), c\xc4\x83tre compania Fast Service Electronica SA Bucure\xc8\x99ti (FSE)._NEWLINE_Crean\xc8\x9ba fictiv\xc4\x83 a fost generat\xc4\x83, \xc3\xaen baza unor documente comerciale \xc8\x99i contabile \xc3\xaentocmite \xc3\xaen fals, de Maxim Ioan \xe2\x80\x93 director general al FSE, Bonta\xc8\x99 Vasile \xe2\x80\x93 director general al AE \xc8\x99i Roza Giulio-Giuzepe \xe2\x80\x93 director economic al AE._NEWLINE_\xc3\x8en noiembrie 2000, Mihai Stolojanu, membru al Comitetului Director al Sucursalei Teritoriale Bucure\xc8\x99ti a FPS, Susanu Nicu-Romeo, expert \xc3\xaen cadrul Sucursalei Teritoriale Bucure\xc8\x99ti a FPS \xc8\x99i George Vodislav, membru al Comitetului Director al Sucursalei Teritoriale Bucure\xc8\x99ti a FPS, au aprobat o not\xc4\x83 prin care crean\xc8\x9bele fictive ale Ana Electronic au fi fost transformate \xc3\xaen ac\xc8\x9biuni la FSE._NEWLINE_Av\xc3\xa2nd concursul fraudulos al expertului evaluator Precup Ilie, care a indicat cu inten\xc8\x9bie o valoare a ac\xc8\x9biunilor societ\xc4\x83\xc8\x9bii diminuat\xc4\x83 de 6,8 ori, Ana Electronic a ob\xc8\x9binut, \xc3\xaen mod fraudulos, \xc3\xaen regim neconcuren\xc8\x9bial, discriminatoriu \xc8\x99i netransparent rezultat din evitarea procedurii legale de licita\xc8\x9bie public\xc4\x83 un pachet semnificativ (46,1274\xc2\xa0%) din ac\xc8\x9biunile FSE pe calea conversiei acestei crean\xc8\x9be \xc3\xaen ac\xc8\x9biuni la un raport 1,43 USD/ac\xc8\x9biune de\xc8\x99i valoarea de pia\xc8\x9b\xc4\x83 a unei ac\xc8\x9biuni era de minim 9,6 USD/ac\xc8\x9biune._NEWLINE_Ac\xc8\x9biunea a generat un prejudiciu de 719.913 USD \xc3\xaen dauna ac\xc8\x9bionarilor FSE, din care circa 632.300 de dolari - pentru Fondul Propriet\xc4\x83\xc8\x9bii de Stat, a c\xc4\x83rui participa\xc8\x9bie a fost diminuat\xc4\x83, \xc8\x99i o pagub\xc4\x83 de peste 87.000 de dolari pentru ceilal\xc8\x9bi ac\xc8\x9bionari ai Fast Service Electronica, cinci firme \xc8\x99i 5.901 persoane fizice._NEWLINE_Ulterior, pentru a ascunde originea ilicit\xc4\x83 a ac\xc8\x9biunilor FSE, ob\xc8\x9binute de Ana Electronic s-au derulat \xc3\xaen perioada decembrie 2002 - decembrie 2004 opera\xc8\x9biuni de sp\xc4\x83lare de bani (plasarea, stratificarea \xc8\x99i, respectiv, integrarea titlurilor de participare) - opera\xc8\x9biuni \xc3\xaen urma c\xc4\x83rora s-au ob\xc8\x9binut venituri ilicite \xc3\xaen valoare total\xc4\x83 de 237 miliarde lei vechi._NEWLINE_Ana Electronic a preluat cele 40 de spa\xc8\x9bii comerciale ale FSE, iar pe 38 dintre acestea le-a v\xc3\xa2ndut mai t\xc3\xa2rziu, indirect, c\xc4\x83tre Loteria Rom\xc3\xa2n\xc4\x83, \xc3\xaentr-o tranzac\xc8\x9bie contestat\xc4\x83, care a f\xc4\x83cut obiectul dosarului Loteria I ._NEWLINE_Tot \xc3\xaen dosarul Loteria II, Gheorghe Copos, \xc3\xaen calitate de ac\xc8\x9bionar majoritar al Ana Imep \xc8\x99i Roza Giulio \xe2\x80\x93 Giuzepe - \xc3\xaen nume propriu, \xc3\xaen calitate de administrator al Rom Tur GM Impex , \xc8\x99i vicepre\xc8\x99edinte al Consiliului de Administra\xc8\x9bie al Ana Grup au derulat concertat, la diferite intervale de timp dar \xc3\xaen realizarea aceleia\xc8\x99i rezolu\xc8\x9bii infrac\xc8\x9bionale, activit\xc4\x83\xc8\x9bi de manipulare a pie\xc8\x9bei de capital._NEWLINE_\xc3\x8en acest fel s-a urm\xc4\x83rit ob\xc8\x9binerea unei participa\xc8\x9bii de peste 90% la Ana Imep (tranzac\xc8\x9bionat\xc4\x83 pe pia\xc8\x9ba reglementat\xc4\x83 RASDAQ) care s\xc4\x83 le permit\xc4\x83 \xc3\xaenchiderea acesteia prin delistarea societ\xc4\x83\xc8\x9bii de la burs\xc4\x83._NEWLINE_Aceast\xc4\x83 activitate s-a desf\xc4\x83\xc8\x99urat cu participarea a lui Niculaie Ghinea, Sorin Panti\xc8\x99 \xc8\x99i Camelia-Rodica Voiculescu._NEWLINE_Magistra\xc8\x9bii Tribunalului Bucure\xc8\x99ti au decis, pe 27 mai 2009, s\xc4\x83 decline competen\xc8\x9ba privind judecarea procesului Loteria II \xc3\xaen favoarea \xc3\x8enaltei Cur\xc8\x9bi de Casa\xc8\x9bie \xc8\x99i Justi\xc8\x9bie._NEWLINE_La data de 23 octombrie 2009 \xc3\x8enalta Curte de Casa\xc8\x9bie \xc8\x99i Justi\xc8\x9bie a decis c\xc4\x83 nu este competent\xc4\x83 s\xc4\x83 judece dosarul Loteria II, trimi\xc8\x9b\xc3\xa2nd dosarul la tribunal. \xc3\x8en data de 27 ianuarie 2010 dosarul a intrat pe rolul Judec\xc4\x83toriei Sectorului 2 din Bucure\xc8\x99ti. Aceast\xc4\x83 instan\xc8\x9b\xc4\x83 a pronun\xc8\x9bat sentin\xc8\x9ba de condamnare a inculpa\xc8\x9bilor \xc3\xaen data de 29 ianuarie 2013. George Copos a fost condamnat la patru ani de \xc3\xaenchisoare, pentru evaziune fiscal\xc4\x83 \xc3\xaen form\xc4\x83 continuat\xc4\x83._NEWLINE_Pe 25 iunie 2015, Tribunalul Bucure\xc8\x99ti a decis achitarea tuturor celor 13 inculpa\xc8\x9bi din dosarul Loteria II, decizia nefiind definitiv\xc4\x83.'